Správa
o plnení štátneho rozpočtu Slovenskej republiky
za I. až III. štvrťrok 2002

I. Súhrnné výsledky rozpočtového hospodárenia k 30.9.2002
Rozpočtové hospodárenie Slovenskej republiky v doterajšom období roka sa uskutočňuje v rámci celkového makroekonomického prostredia, ktoré charakterizujú najmä nasledovné tendencie: 1)
     - tempo rastu hrubého domáceho produktu sa zvyšuje – v 2. štvrťroku 2002 na 4 %, resp. za celý I. polrok na 3,9 %;	
     - v zahraničnom obchode od júna rýchlejšie rastie vývoz tovarov než dovoz, v dôsledku čoho sa pasívne saldo ku koncu augusta znížilo na 52,7 mld. Sk (v rovnakom období minulého roku to bolo 57,8 mld. Sk);  
     - na trhu práce došlo k miernemu zlepšeniu, resp. k pretrvávaniu relatívnej stability. Svedčí o tom skutočnosť, že disponibilný počet evidovaných nezamestnaných je počas tohto roku nižší než v zodpovedajúcich mesiacoch predchádzajúceho roku a v júli sa znížil aj celkový počet evidovaných nezamestnaných. Miera nezamestnanosti v 2. štvrťroku 2002 dosahovala 18,6 %, priemerná ročná miera nezamestnanosti v uplynulom roku bola 19,2 %;
     - naďalej klesala miera inflácie, ktorá v júli 2002 predstavovala 2 % (v júli 2001 8 %), z tohto jadrová inflácia činila 1,2 % (v júli 2001 5,2 %).
    	Zákonom NR SR č. 586/2001 Z. z. o štátnom rozpočte na rok 2002 boli celkové rozpočtové príjmy určené sumou 219 919,2 mil. Sk, celkové   výdavky  sumou 257 919,2 mil. Sk a schodok rozpočtového hospodárenia sumou 38 000,0 mil. Sk. Podľa § 11 zákona je možné tento schodok zvýšiť o 15 479,0 mil. Sk určených na reštrukturalizáciu   bánk.
Podľa údajov Národnej banky Slovenska o stavoch na príjmových a výdavkových účtoch štátneho rozpočtu dosiahli k 30.9.2002 príjmy celkom 160 930,7 mil. Sk, výdavky  193 122,3 mil. Sk a úhrnný schodok štátneho rozpočtu  32 191,6 mil. Sk . Po vylúčení výdavkov súvisiacich s reštrukturalizáciou bánk 14 366,3 mil. Sk bol schodok   z  bežného rozpočtového hospodárenia  17 825,3 mil. Sk. 
Plnenie štátneho rozpočtu vo vzťahu k schválenému ročnému rozpočtu a v medziročnom porovnaní charakterizujú nasledovné údaje (v mil. Sk):

1) Údaje vychádzajú zo základných vývojových tendencií v hospodárstve v I. polroku 2002, ktoré boli publikované v Štatistickej správe ŠÚ SR v septembri 2002 a z vývoja vybraných mesačných ukazovateľov ekonomiky do augusta 2002.

Ukazovateľ	Skutočnosť k 30.9.2001	Rozpočet 2002	Skutočnosť k 30.9.2002	%  plnenia rozpočtu	Index 2002/2001	
Príjmy ŠR	151 751,8	219 919,2	160 930,7	73,2	106,0	
Výdavky ŠR	174 629,7	257 919,2	193 122,3	74,9	110,6	
Saldo celkom	- 22 877,9	- 38 000,0	- 32 191,6	84,7	140,7	
v tom:						
z bežného rozp. hospodárenia	- 15 050,1	- 38 000,0	- 17 825,3	46,9	118,4	
z titulu reštrukt. bánk	- 7 827,8	x	- 14 366,3	x	183,5	
        
Ako z uvedených údajov vyplýva, dosiahnuté príjmy sú medziročne vyššie o 9,2 mld. Sk, výdavky o 18,5 mld. Sk a schodok štátneho rozpočtu vyšší o 9,3 mld. Sk.  Po odpočítaní prostriedkov použitých na reštrukturalizáciu bánk boli výdavky medziročne  vyššie  o 4,1 mld. Sk  a  schodok z bežného hospodárenia štátu o 2,8 mld. Sk1).
Z hľadiska časovej proporcionality vo vzťahu k ročnému rozpočtu sú celkové príjmy   nižšie o 4,0 mld. Sk. Je to spôsobené   predovšetkým  výrazným  zaostávaním nedaňových príjmov o 6,3 mld. Sk a príjmov zo splácania úverov a pôžičiek o 1,3 mld. Sk. Časové plnenie príjmov, naopak, pozitívne ovplyvňuje rýchlejšie plnenie daňových príjmov o 2,6 mld. Sk a v rámci nich najmä dane z príjmov právnických osôb, ktorej inkaso už takmer dosiahlo rozpočtovanú sumu.
      	Čerpanie celkových výdavkov zodpovedá v podstate alikvotnému podielu z ročného rozpočtu. Podproporcionálne vynakladanie kapitálových výdavkov, ktoré nemajú charakter pravidelných výdavkov o 7,6 mld. Sk kompenzuje rýchlejšie čerpanie bežných výdavkov o 5,4 mld. Sk a výdavkov súvisiacich s financovaním majetku a poskytovaním úverov o 1,9 mld. Sk.
Uvedené časové plnenie príjmov a výdavkov sa premietlo v schodku štátneho rozpočtu jeho vyššou než alikvotnou hodnotou o 3,7 mld. Sk.  Po vylúčení výdavkov na reštrukturalizáciu bánk 14,4 mld. Sk je schodok z bežného rozpočtového hospodárenia nižší oproti časovo primeranej hodnote o 10,7 mld. Sk.

1) Vzhľadom na to, že súčasťou štátneho rozpočtu v roku 2002 sú aj príjmy a výdavky zrušených štátnych fondov  (Štátny fond životného prostredia, Štátny fond ochrany a zveľaďovania poľnohospodárskeho pôdneho fondu, Štátny podporný fond pôdohospodárstva a  potravinárstva, Štátny fond trhovej regulácie, Štátny vodohospodársky fond, Štátny fond zveľaďovania lesa, Štátny fond cestného hospodárstva, Štátny fond zdravia, Štátny fond telesnej kultúry, Štátny fond Pro Slovakia), je medziročná porovnateľnosť údajov  uvádzaných v správe do istej miery skreslená. Konkrétne napr. v príjmoch sa ich rozpočet z titulu zrušenia uvedených štátnych fondov zvýšil o 5,5 mld. Sk.

II. Príjmy štátneho rozpočtu
Celkové príjmy štátneho rozpočtu k 30.9.2002 dosiahli 160 930,7 mil. Sk. Predstavuje to 73,2  % z ich ročného  rozpočtu. Inkaso príjmov podľa jednotlivých hlavných kategórií z hľadiska medziročného porovnania charakterizujú nasledovné údaje (v mil. Sk):

Druh príjmov	Skutočnosť k 30.9.2001	Skutočnosť k 30.9.2002	Rozdiel	
Daňové príjmy	121 645,0	138 109,8	+16 464,8	
Nedaňové príjmy	19 372,7	14 948,7	- 4 424,0	
Granty a transfery	10 244,9	959,9	- 9 285,0	
Príjmy zo splácania úverov, pôžičiek a z predaja účastín	489,2	6 912,3	+ 6 423,1	
Príjmy spolu	151 751,8	160 930,7	+ 9 178,9	

	Spomínané zrušenie desiatich štátnych fondov a zahrnutie ich príjmov a výdavkov do príslušných rozpočtových kapitol sa najviac prejavuje práve v položkách „Granty a transfery“ a „Príjmy zo splácania úverov, pôžičiek a z predaja účastín“

A. Daňové príjmy

Rozpočet daňových príjmov 180 698,0 mil. Sk vychádza z predpokladaného vývoja makroekonomických ukazovateľov v roku 2002, z vývoja jednotlivých druhov daní v predchádzajúcich rokoch a reaguje tiež na schválené novely daňových zákonov (o dani z príjmov, dani z pridanej hodnoty, spotrebnej dani z tabaku a tabakových výrobkov, minerálnych olejov a vína). 
K 30.9.2002 sa vyinkasovalo 138 109,8 mil. Sk, t.j. 76,4 % ročného rozpočtu daňových príjmov. Z celkových dosiahnutých rozpočtových príjmov tvoria rozhodujúcu časť, a to 85,8 %. Ich plnenie v štruktúre charakterizujú údaje nasledovnej tabuľky (v mil. Sk):

Druh daňových príjmov	Rozpočet	Plnenie k 30.9.2002	
	2002	absolútne	 v %	
1. Dane z príjmov, ziskov a kapitálového majetku	61 803,0	51 111,8	82,7	
a) daň z príjmov fyzických osôb	28 503,0	21 011,1	73,7	
  v tom: zo závislej činnosti a funkčných požitkov	23 290,0	16 671,4	71,6	
              z podnikania a inej samostatnej činnosti    	5 213,0	4 339,7	83,2	
b) daň z príjmov právnických osôb	22 800,0	22 518,1	98,8	
c) dane z príjmov vyberané zrážkou	10 500,0	7 563,2	72,0	
2. Daň z majetku	1 500,0	1 388,4	92,6	
a) z dedičstva a darovania	180,0	195,0	108,3	
b) z finančných a kapitálových transakcií	1 320,0	1 193,4	90,4	
3. Domáce dane na tovary a služby	114 405,0	82 774,7	72,4	
a) daň z pridanej hodnoty	82 000,0	58 649,8	71,5	
b) spotrebné dane	30 850,0	22 979,5	74,5	
c) d. z použ. tovarov a z povol. na výkon činnosti	1 555,0	1 144,3	73,6	
4. Dane z medzinárodného obchodu a transakcií  	2  990,0	2 834,9	94,8	
a) clo	2 900,0	2 718,9	93,8	
b) ostatné colné príjmy	90,0	112,7	125,2	
Daňové príjmy spolu	180 698,0	138 109,8x)	76,4	
   
    x) v úhrnnej sume je zahrnutých aj 23,8 mil. Sk inkasovaných ako platby daní z minulých rokov

1.  Dane z príjmov, ziskov a kapitálového majetku

Dane z príjmov, ziskov a kapitálového  majetku  rozpočtované sumou 61 803,0 mil. Sk, dosiahli 51 111,8 mil. Sk (82,7 %).  Z hľadiska časového sú vyššie o 4,8 mld. Sk a v porovnaní s rovnakým obdobím minulého roka o takmer 8,0 mld. Sk. V ich výnose sa premieta ekonomický rast a jeho štruktúra, rast miezd, ale aj vyrovnanie dane (preplatkov a nedoplatkov) najmä u právnických osôb.
   
a)	Daň z príjmov fyzických osôb

    	Z rozpočtovaného objemu  dane  z  príjmov  fyzických  osôb 28 503,0 mil. Sk sa k 30.9.2002 vyinkasovalo 21 011,1 mil. Sk (73,7 %). Z toho na  daň   z   príjmov   fyzických   osôb   zo   závislej   činnosti  a funkčných   požitkov pripadá 16 671,4 mil. Sk  (79,3 %) a  na   daň   z    príjmov   z podnikania a inej   samostatnej   zárobkovej    činnosti   4 339,7  mil. Sk   (20,7 %).  Z časového hľadiska je výnos dane z príjmov fyzických osôb nižší o 366,2 mil. Sk, čo čiastočne súvisí s možnosťou občanov rozhodnúť o použití 1 % zaplatenej dane na konkrétne stanovené účely. Medziročne je však výnos o 886,6 mil. Sk vyšší, čo pri dani z príjmov fyzických osôb zo závislej činnosti a funkčných požitkov súvisí aj s vývojom priemernej mesačnej mzdy, ktorá v 2. štvrťroku tohto roku dosiahla 13 329,- Sk, čo predstavuje zvýšenie oproti rovnakému obdobiu minulého roku indexom 110,5.
V nadväznosti na vyšší než očakávaný rast nominálnych miezd sa aj v ročnej relácii predpokladá, že rozpočtovaný výnos tejto dane môže byť prekročený o cca 1,2 mld. Sk. Sčasti ide aj o vplyv realizácie zákonov o štátnej a verejnej službe, ktorými sa zvýšili príjmy  zamestnancov štátnej správy a následne aj výška platených daní. Skutočný výnos dane bude však závisieť aj od ďalších činiteľov (stav zamestnanosti, resp. nezamestnanosti, priemerná mesačná mzda, počet detí, na ktoré sa vzťahuje zvýšenie odpočítateľnej položky a pod.)

b)	Daň z príjmov právnických osôb

Daň z   príjmov   právnických osôb  rozpočtovaná sumou 22 800,0 mil. Sk dosiahla ku koncu sledovaného obdobia 22 518,1 mil. Sk (98,8 %). Z časového hľadiska je jej plnenie vyššie o 5,4 mld. Sk a  v medziročnom porovnaní o 6,3 mld. Sk.  Plnenie tejto dane v ďalšom období môže ovplyvniť miera využitia oprávnenia, že platitelia dane môžu v presne  špecifikovaných prípadoch požiadať daňové úrady o možnosť platenia preddavkov inak, čo v praxi znamená, že už v priebehu roka 2002 budú platiť preddavky na základe zníženej 25 % sadzby dane. Podstatnou mierou však bude závisieť od dosiahnutej ziskovosti, resp. stratovosti podnikateľských subjektov. Odhaduje sa, že výnos tejto dane by mohol byť o cca 3,2 mld. Sk vyšší než sa rozpočtovalo. 
  
c)	Daň z príjmov vyberaná zrážkou

   	Zdaňujú sa ňou príjmy  z  úrokov  a  iných výnosov  z   účtov, príjmy z vkladov, výhier, akcií, podielových  listov, vkladových  listov a  dlhopisov. Z tohto vyplýva, že jej výnos je značne citlivý na vývoj úrokových mier v ekonomike.
	Príjmy  z  výnosov  tejto  dane  sú   v  rozpočte stanovené sumou 10 500,0  mil. Sk, skutočné inkaso za sledované obdobie 7 563,2 mil. Sk predstavuje plnenie na 72,0 %. Z hľadiska časového sú nižšie o 311,8 mil. Sk a medziročne vyššie o 108,1 mil. Sk. I keď sa ich rozpočet medziročne znížil z 12,5 mld. Sk na 10,5 mld. Sk, i tak sa javí ako nadhodnotený, pričom sa predpokladá výpadok zhruba 1,5 mld. Sk. 

2. Dane z majetku

	Rozpočtujú sa sumou 1 500 mil. Sk, dosiahnutých 1 388,4 mil. Sk (92,6 %) je z časového hľadiska viac o 263,4 mil. Sk a medziročne o 262,6 mil. Sk.
	Výnos týchto daní v štruktúre tvorí  daň z   dedičstva a z darovania 195,0  mil. Sk (jej ročný rozpočet už bol prekročený o 15,0 mil. Sk) a daň z finančných  a kapitálových transakcií 1 193,4 mil. Sk. 
      	Výnos daní z majetku je ovplyvnený novelou zákona o dani z dedičstva (ide o zníženie výnosu týchto daní so zreteľom na zvýšené nezdaniteľné sumy, ktoré znižujú základ dane a z titulu rozšírenia subjektov oslobodených od platenia dane) a tiež počtom jednotlivých aktov konania v priebehu roka1). Vzhľadom na doterajšie nadproporcionálne plnenie sa predpokladá, že rozpočtovaný výnos týchto daní sa ku koncu roka prekročí o cca 400,0 mil. Sk.
3. Domáce dane na tovary a služby
   
	Z rozpočtovaných domácich daní na tovary a služby 114 405,0 mil. Sk sa k 30.9.2002 vyinkasovalo 82 774,7 mil. Sk (72,4 %). Z hľadiska alikvotného plnenia rozpočtu sú príjmy z týchto daní nižšie o 3,0 mld. Sk, avšak medziročne sú vyššie o 8,2 mld. Sk.
Túto skupinu daní v štruktúre tvoria:
 
a/ Daň z pridanej hodnoty
Jej výnos sa rozpočtuje vo výške 82 000,0  mil.  Sk, dosiahnutých 58 649,8  mil.  Sk predstavuje 71,5 % ročného rozpočtu. V porovnaní s minulým rokom je to o 5,3 mld. Sk viac, časové plnenie je však nižšie o 2,8 mld. Sk. Okrem vecných vplyvov je výnos dane ovplyvnený aj legislatívnou zmenou, ktorou sa upresňuje colný režim, základ dane za zdaniteľné plnenie, platiteľ dane a určujú sa nároky na odpočet dane2). 
Odhaduje sa, že celoročný výnos tejto dane by mohol byť v porovnaní s rozpočtovaným vyšší o cca 2,0 mld. Sk. Prekročenie rozpočtovaného výnosu je však značne nižšie, ako v minulých rokoch (napr. v roku 2001 sa pôvodne schválený rozpočet prekročil až o 8,6 mld. Sk). Je to odrazom reálnejšie stanoveného rozpočtu dane na rok 2002, ktorý je oproti dosiahnutej skutočnosti roku 2001  vyšší o 8,4 mld. Sk.

b) Spotrebné dane
      	Spotrebné  dane  sú  pre  rok  2002  rozpočtované  v  objeme  30 850,0   mil.  Sk. Inkaso  22 979,5  mil.  Sk predstavuje  plnenie na  74,5 % a je medziročne  vyššie o 1,8 mil. Sk a z časového hľadiska nižšie o 158 mil. Sk.
Jednotlivé druhy spotrebných daní sa na celkovom výnose podieľali nasledovne (v mil. Sk):   

1) Ide o zákon č. 107/2002 Z. z., ktorým sa mení a dopĺňa zákon č. 318/92 Zb. o dani z dedičstva, darovania  a dani z prevodu a prechodu nehnuteľností. Zákon nadobudol účinnosť 1.4.2002.

  2) Ide o zákon č. 524/2001 Z. z., ktorým sa mení a dopĺňa zákon č.289/1995 Z. z. o dani z pridanej hodnoty    v znení neskorších predpisov. Zákon nadobudol účinnosť  l. januára 2002.

Spotrebná daň z	Skutočnosť 30.9.2001	Rozpočet 2002	Plnenie 30.9.2002	% plnenia	Index 2002/2001	
uhľovodíkových palív a mazív	13 723	18 900	14 809	78,3	107,9	
liehu	2 939	4 550	2 820	62,0	95,9	
piva	1 037	1 650	1 046	63,4	100,9	
vína	209	300	111	37,0	53,1	
tabaku a tabakových výrobkov1)	3 256	5 450	4 194	77,0	128,8	
Spotrebné dane spolu	21 164	30 850	22 980	74,5	108,6	

Z prehľadu vyplýva, že s výnimkou spotrebnej dane z uhľovodíkových palív a mazív a spotrebnej dane z tabaku a tabakových výrobkov je inkaso ostatných daní nižšie, než by zodpovedalo alikvotnému podielu 75 % ročného rozpočtu. Nízke plnenie spotrebnej dane z vína súvisí so znížením sadzby dane pri tzv. tichých vínach v závere minulého roku, ktoré sa v jej rozpočte nepremietlo dostatočne.
Z hľadiska ročného inkasa odhadujeme riziko v naplnení spotrebných daní na cca 550,0 mil. Sk. 
 	Ministerstvo financií v spolupráci s ministerstvom pôdohospodárstva prijalo opatrenia na zamedzenie úniku spotrebných daní z liehu. Tieto opatrenia sa týkajú zlepšenia výkonu správy daní tak v tuzemsku, ako aj pri dovoze. S účinnosťou od 1.5.2002 bol zriadený úrad daňového preverovania, ktorý v rámci kompetencií ministerstva financií  bude mať pôsobnosť v odhaľovaní trestných činov spáchaných aj v súvislosti so zákonom NR SR č. 229/95 Z.z. o spotrebnej dani z liehu v znení neskorších  predpisov. 

c) Dane z použitia tovaru a z  povolenia na výkon činnosti
          	Táto skupina daní je rozpočtovaná sumou 1 555,0 mil. Sk. Rozpočet pozostáva z cestnej dane  1 550 mil. Sk a z odvodu za dobývací priestor 5,0 mil. Sk. Celkový výnos ku  koncu septembra dosiahol 1 144,3  mil. Sk  (73,6 %), z toho bola cestná daň 1 141,6 mil. Sk a 2,7 mil. Sk odvody  za  dobývací  priestor2). Z časového hľadiska je plnenie vyššie o cca 22 mil. Sk. Medziročné porovnanie týchto príjmov nie je možné, nakoľko v roku 2001 bola cestná daň príjmom zrušeného Štátneho fondu cestného hospodárstva.
    1)  Zákonom  č. 582/2001 Z. z. sa mení a dopĺňa zákon č. 312/1993 Z. z. o spotrebnej dani z tabaku a tabakových výrobkov v znení neskorších predpisov a  dopĺňa zákon č.239/2001 Z. z. o spotrebnej dani z minerálnych olejov. Tento zákon upravuje zdaňovanie tabakových výrobkov spotrebnou daňou a zákon o spotrebnej dani z minerálnych olejov dopĺňa o podmienky pre právnické alebo fyzické osoby, na  prevádzkovanie daňových skladov minerálnych olejov. Zákon nadobudol účinnosť  1. januára 2002.
        2)  Nariadenie vlády  SR č. 50 z  23.I.2002 o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín. Nariadenie nadobudlo účinnosť 15.2.2002.
4. Dane z medzinárodného obchodu a transakcií
       Rozpočtujú sa sumou  2 990,0 mil. Sk. Ich inkaso k 30.9.2002 v sume 2 834,9 mil. Sk predstavuje už 94,8 % z ročného rozpočtu. Z hľadiska alikvotného plnenia rozpočtu sú vyššie o 592,4 mil. Sk,  medziročne je ich výnos zhruba rovnaký ako v roku 2001, čo súvisí s odstraňovaním obchodných a colných bariér v súvislosti s integračnými ambíciami Slovenskej republiky.
a) Clo
    
Výnos z cla sa rozpočtuje vo  výške  2 900 mil. Sk, skutočný  príjem 2 718,9 mil. Sk znamená už 93,8 %-né plnenie  ročného rozpočtu. Z časového hľadiska je vyšší o takmer 544 mil. Sk a medziročne o 221 mil. Sk. 

b) Ostatné colné príjmy
 	Ostatné colné  príjmy rozpočtované sumou 90,0 mil. Sk sa už prekročili o 25,2 % a dosiahli 112,7 mil. Sk. Ide o  prijaté  pokuty  a  penále   predpísané  colnými orgánmi  a iné príjmy  colnej správy.  Medziročne sú vyššie o 54,8 mil. Sk.

     	Tendencie plnenia daňových príjmov, tak ako sú uvedené pri jednotlivých daniach, oprávňujú k predpokladu, že celkové rozpočtované daňové príjmy by sa mohli ku koncu roka prekročiť zhruba o 5,8 - 6,0 mld. Sk.

B.  Nedaňové príjmy
Nedaňové príjmy sa na rok 2002 rozpočtujú sumou 28 328,9 mil. Sk. Ich rozpočet zahrňuje príjmy z podnikania a vlastníctva majetku 7 900,8 mil. Sk, úroky z domácich a zahraničných úverov 1 558,5 mil. Sk a ostatné nedaňové príjmy 18 869,6   mil. Sk.
Za hodnotené obdobie dosiahli 14 948,7 mil. Sk (52,8 %). V štruktúre ich výnos tvoria príjmy z podnikania a vlastníctva majetku 711,1 mil. Sk (9,0 %), úroky z domácich a zahraničných úverov 1 173,1 mil. Sk (75,3 %) a ostatné nedaňové príjmy 13 064,5 mil. Sk (69,2 %). V medziročnom porovnaní sú nižšie o 4,4 mld. Sk, čo súvisí so skutočnosťou, že Národná banka Slovenska neuskutočnila zatiaľ žiadny odvod zostávajúceho zisku (rozpočtuje sa sumou 4,7 mld. Sk) a v minulom roku mal štátny rozpočet aj príjem 5,0 mld. Sk z osobitného odvodu zisku SPP, a.s.). 
Nedaňové príjmy predstavujú vážne riziko dosiahnutia celkových rozpočtovaných príjmov štátneho rozpočtu. Odhaduje sa, že ich výpadok by mohol dosiahnuť až cca 8,5 mld. Sk, pričom konkrétne ide o:
- nesplnenie rozpočtovaného odvodu zostávajúceho zisku NBS1)                       4,7 mld. Sk
- výpadok rozpočtovaných odvodov z dividend                                                   2,0 mld. Sk 
  - výpadok rozpočtovaných iných nedaňových príjmov                                        1,8 mld. Sk
     (výnos z predaja hotela Forum 1,0 mld. Sk, zmena legislatívy určujúca odvod prebytkov osobitných účtov ozbrojených bezpečnostných zborov a SIS a pod.).

C. Granty a transfery

Rozpočtujú sa vo výške 3,8 mil. Sk, pričom celú túto sumu tvoria transfery ministerstvu zdravotníctva od zdravotných  poisťovní na financovanie centrálneho registra poistencov. Ku koncu sledovaného obdobia dosiahli 959,9 mil. Sk a v porovnaní s rovnakým obdobím minulého roka sú nižšie o 9,3 mld. Sk. Dôvodom je zánik obojstranných prerozdeľovacích rozpočtových vzťahov, ktoré v roku 2001 existovali medzi Štátnym fondom cestného hospodárstva a Slovenskou správou ciest. 
    	Očakáva sa, že granty a transfery dosiahnu do konca tohto roka výšku okolo 1,0 mld. Sk. 

D. Príjmy zo splácania úverov , pôžičiek a z predaja účastín

Príjmy  zo  splácania  úverov, pôžičiek   a  z  predaja   účastín  sú  rozpočtované  sumou 10 888,5 mil. Sk. Rozpočet zahrňuje príjmy zo zrealizovaných štátnych záruk 1 610,8 mil. Sk, príjmy z inkasovaných pohľadávok Slovenskej konsolidačnej, a.s. 4 245,7 mil. Sk, príjmy z návratných finančných výpomocí 2 270,0 mil. Sk, príjmy z úverov poskytnutých zo štátneho rozpočtu do zahraničia 2 000,0 mil. Sk a príjmy zo splácania úverov a pôžičiek poskytnutých zo štátnych fondov 762,0 mil. Sk. 
K 30.9.2002 dosiahli tieto príjmy 6 912,3 mil. Sk, čo predstavuje plnenie na 63,5 %. Vyše 88 % tejto sumy (takmer 6,1 mld. Sk) tvoria príjmy z úverov poskytnutých zo štátneho rozpočtu do zahraničia, a to v dôsledku splátky dlhu od Ruskej federácie v sume 6,0 mld. Sk. Do konca roka sa očakáva ďalšia splátka v sume 3,0 mld. Sk, čím by rozpočet tejto príjmovej

1) Podľa údajov NBS vykázala národná banka ku koncu septembra 2002 stratu vyše 15 mld. Sk, pričom ešte v júli dosahovala zisk takmer 3 mld. Sk. Dôvodom je dlhodobé posilňovanie kurzu koruny – hospodársky výsledok NBS takmer výlučne ovplyvňujú pohyby kurzu slovenskej koruny.

položky prekročil o cca 7,0 mld. Sk. 
Úhrnné plnenie tejto skupiny príjmov však znižujú predpokladané výpadky príjmov z dočasných finančných výpomocí, ktoré vznikli zo zrealizovaných štátnych záruk za bankové úvery (cca 610 mil. Sk), príjmov z inkasovaných pohľadávok od Slovenskej konsolidačnej, a.s. (3,5 mld. Sk), príjmov z návratných finančných výpomocí od zdravotných poisťovní, ŠFTR a iných (cca 2,1 mld. Sk) a príjmov zo splácania úverov a pôžičiek poskytnutých z bývalých štátnych fondov (cca 662 mil. Sk). Celkovo sa predpokladá, že rozpočet tejto skupiny príjmov sa nenaplní o cca 190 mil. Sk

Odhadované prekročenie daňových príjmov o 5,8 – 6,0 mld. Sk, príjem z nerozpočtovaných grantov cca 1,0 mld. Sk  a nesplnenie ostatných skupín rozpočtovaných príjmov o cca 8,7 mld. Sk by sa v rámci celoročného rozpočtového hospodárenia mohlo prejaviť výpadkom príjmov štátneho rozpočtu vo výške cca 1,9 - 2,0 mld. Sk.

III. Výdavky štátneho rozpočtu

K 30.9.2002  dosiahli  výdavky  celkom 193 122,3 mil. Sk a v porovnaní s ročným rozpočtom (257 919,2 mil. Sk) sa plnia na 74,9 %. Vo vynaložených výdavkoch sú zahrnuté i prostriedky určené podľa §11 zákona o štátnom rozpočte na rok 2002 na reštrukturalizáciu bánk a osobitné záruky vlády v sume 14 366,3 mil. Sk. Po ich vylúčení dosiahli výdavky z bežného rozpočtového hospodárenia 178 756,0 mil. Sk, čo z hľadiska celoročného rozpočtu predstavuje plnenie na 69,1 %.  
Údaje o medziročnom porovnaní jednotlivých výdavkov obsahuje nasledovná tabuľka (v mil. Sk): 

Druh výdavkov	Skutočnosť
k 30.9.2001	Skutočnosť
K 30.9.2002	Rozdiel	

 A. Bežné výdavky	 
   151 649,3	    
173 594,5	
+ 21 945,2	
     a. Bežné výd. na verejnú spotrebu obyv. a štátu	     58 834,0	      59 046,1	+     212,1	
     b. Bežné transfery	     72 839,5	      79 707,5	  +  6 868,0	
         - neziskovým organizáciám	     60 259,9	      67 762,2	+  7 502,3	
         - podnikateľskému sektoru	       8 726,1	        7 217,1	 -   1 509,0    	
         - finančným inštitúciám 	       2 527,2	           437,1	 -   2 090,1	
         - obciam	       1 326,3	       4 291,1	 +  2 964,8	
     c. Úroky a poplatky	     19 975,8	     34 840,9	+  14 865,1	

 B. Kapitálové výdavky	     
14 420,9	      
17 343,9	
 +   2 923,0	
    a. Obstaranie kapitálových aktív 	       9 966,3	      10 281,9	+      315,6	
    b. Kapitálové transfery PO a NO	       1 901,6	       3 114,4 	 +   1 212,8	
    c. Kapitálové transfery podnikateľ. subjektom	        1 943,5	        1 787,5	 -        91,6	
    d. Kapitálové transfery obciam
	          609,5	       2 160,1	+    1 550,6	
 C. Účasť na majetku, úvery	       8 559,5	       2 183,9	 -  6 375,6	
     Výdavky spolu    	   174 629,7	   193 122,3	+  18 492,6	
	
Značné medziročné zvýšenie výdavkov súvisí – ako už bolo uvedené – so zrušením desiatich štátnych fondov, ktorých základné kompetencie prevzali príslušné ministerstvá.

A . Bežné výdavky

Bežné    výdavky    štátneho   rozpočtu   na   rok   2002     sú   rozpočtované   sumou 224 279,2 mil. Sk. Vrátane výdavkov na reštrukturalizáciu bánk dosiahli  173 594,5 mil. Sk  (77,4 %), bez nich boli bežné výdavky 161 305,6 mil. Sk (plnenie na 71,9 %). Plnenie ročného rozpočtu podľa jednotlivých druhov výdavkov bolo nasledovné: 

1.	Bežné výdavky na verejnú spotrebu obyvateľstva a štátu

Sú rozpočtované sumou 101 374,4  mil. Sk  a  za sledované  obdobie dosiahli 59 046,1 mil. Sk, t.j. 58,2 % z celoročného rozpočtu.  Tieto výdavky zahŕňajú  mzdy, platy a ostatné osobné vyrovnania pracovníkov rozpočtových organizácií,   poistné   a   príspevky   zamestnávateľov   do  poisťovní  a Fondu zamestnanosti  a ostatné výdavky , ktorými sa zabezpečuje činnosť rozpočtovej sféry, ako sú platenie nájomného, za energiu, vodu, materiál a dodávky, cestovné pracovníkov, údržba a ďalšie výdavky  za tovary  a  služby,  tvorba    rezerv a ďalšie. Ich nízke čerpanie v porovnaní so schváleným ročným rozpočtom je dôsledkom zmien vyvolaných reformou verejnej správy, ktorá sa zatiaľ uskutočnila v dvoch etapách k 1. aprílu a k 1. júlu t.r. (delimitácia kultúrnych, školských, sociálnych a zdravotných zariadení zo sféry štátneho rozpočtu do kompetencie samosprávnych orgánov).

2.	Bežné transfery

V ročnom rozpočte predstavujú 95 262,4 mil. Sk a sú vo forme dotácií a príspevkov určené neziskovým  organizáciám, podnikateľom, finančným inštitúciám a obecným samosprávam  na čiastočné financovanie ich bežnej činnosti. K 30.9.2002  dosiahli 79 707,5 mil. Sk (83,7 %) a boli poskytnuté na tieto účely:
        	a) na financovanie bežnej  činnosti  príspevkových  organizácií, dotácie  štátnym účelovým fondom, štátom platené poistné za zákonom určené skupiny osôb,  príspevky občianskym združeniam,  nadáciám  a  podobným organizáciám, súkromným  školám, cirkvám, cirkevným školám a cirkevným školským  zariadeniam a najmä na úhradu dávok sociálneho  zabezpečenia a  dávok sociálnej starostlivosti. Spolu ide o 67 762,2 mil. Sk, čo predstavuje 86,4 % ročného rozpočtu.
     	b) transfery podnikateľskému sektoru 7 217,1 mil. Sk (plnenie  na  58,3 %) sa poskytli  z rozpočtu týchto rozpočtových kapitol (v mil. Sk): 

Kapitola	Rozpočet	Skutočnosť	%	
Všeobecná pokladničná správa	118,4	95,4	80,6	
Ministerstvo hospodárstva	1 149,4	253,9	22,1	
Ministerstvo pôdohospodárstva	8 100,4	5 130,7	63,3	
Min. dopravy, pôšt a telekomunikácií	1 852,7	1 382,0	74,6	
Ministerstvo kultúry	101,3	79,9	78,9	
Ministerstvo školstva	6,0	0,0	X	
Ministerstvo obrany	29,0	19,9	68,6	
Krajské úrady	1 023,6	255,3	25,0	
Spolu 	12 380,8	7 217,1	58,3	

V kapitole Všeobecná pokladničná správa sa z rozpočtovaných 118,4 mil. Sk realizovalo  95,4 mil. Sk, t.j. 80,6 %, a to na Programy zamerané na podporu cestovného ruchu prostredníctvom Slovenskej záručnej a rozvojovej banky, a.s. (81,9 mil. Sk), dotácie výrobným družstvám invalidov na podporu sociálneho programu, na úhradu poistného a na podporu v nezamestnanosti 11,5 mil. Sk a Slovenskému zväzu spotrebných družstiev na hospodársku mobilizáciu 2,0 mil. Sk. 
V rezorte Ministerstva hospodárstva SR je z  celkového  objemu rozpočtovaných dotácií 1 149,4 mil. Sk, určených na úhradu prevádzkových nákladov v uhoľnom baníctve 93,0 mil. Sk, na sociálne náklady pre pracovníkov z titulu NPE v uhoľnom baníctve 10,8 mil. Sk, na technické práce na útlm rudného baníctva 86,4 mil. Sk, na sociálne náklady pre pracovníkov z titulu   NPE  v rudnom  baníctve   26,0   mil. Sk,   na   útlm   v Bani dolina, a.s. Veľký Krtíš  55,8 mil. Sk, na rozvoj cestovného ruchu 137,0 mil. Sk. Príspevok Slovenskej agentúre pre rozvoj investícií a obchodu je 255,0 mil. Sk a Národnej agentúre pre rozvoj malého a stredného podnikania 212,3 mil. Sk. Na diétne potraviny pre chorých na coeliakiu a fenylketonúriu sa rozpočtuje 3,5 mil. Sk, na štátnu pomoc na výskum a vývoj v civilnej sfére 186,1 mil. Sk, program spracovania a využitia drevnej hmoty 40,0 mil. Sk a na ostatné potreby 43,5 mil. Sk.  Skutočné čerpanie týchto prostriedkov za sledované  obdobie 253,9  mil.  Sk  (22,1 %) súvisí s tým, že nevyčerpané prostriedky, vyčlenené v roku 2001 na rozpočtové programy sa previedli na osobitné účty dofinancovania programov, z ktorých sa v tomto roku čerpajú prednostne.
Najväčší objem dotácií – transferov podnikateľskej sfére -  je smerovaný do  rezortu Ministerstva pôdohospodárstva SR. Z rozpočtovaných 8 100,4 mil. Sk tvoria dotácie nefinančným subjektom – právnickým osobám 7 610,4 mil. Sk (z toho na udržanie podnikania v poľnohospodárstve a potravinárstve 6 513,3 mil. Sk, lesníctve 384,0 mil. Sk a na výskum a vývoj 9,0 mil. Sk) a dotácie fyzickým osobám – podnikateľom v poľnohospodársko-potravinárskom komplexe 490,0 mil. Sk. K 30.9.2002  sa na  tieto účely  vyčerpalo 5 130,7 mil. Sk, čo je 63,3 % z ročného zámeru.
V rezorte dopravy, pôšt a telekomunikácií  sú rozpočtované  bežné transfery na železničnú a kombinovanú dopravu 1 852,7 mil. Sk, z ktorých je na krytie strát z prevádzky osobnej železničnej dopravy z titulu poskytovania zľavneného cestovného pre vybrané skupiny obyvateľstva určených 1 842,7 mil. Sk a na prevádzku kombinovanej dopravy 10,0 mil. Sk.  Vynaložené  prostriedky  1 382,0 mil. Sk prestavujú plnenie na 74,6 %. 
V rezorte ministerstva kultúry sa rozpočtovali transfery  na rôzne  kultúrne aktivity vo výške 101,3 mil. Sk, v tom nefinančným subjektom – právnickým osobám 88,5 mil. Sk a fyzickým osobám – podnikateľom 12,8 mil. Sk.   Doteraz sa vyčerpalo 79,9 mil. Sk (78,9 %).
Bežné transfery v kapitole ministerstva školstva rozpočtované sumu 6,0 mil. Sk, určené fyzickým osobám – podnikateľom neboli k 30.9. čerpané.  
V rezorte ministerstva obrany sa rozpočtovali transfery 29,0 mil. Sk pre Vojenské lesy a majetky, š.p. Pliešovce s určením na krytie zvýšených nákladov pri zabezpečovaní lesnej a poľnohospodárskej výroby z dôvodu jej obmedzenia vojenskou prevádzkou. V sledovanom období sa z nich použilo 19,9 mil. Sk, čo je 68,6 % z ročného zámeru.
V kapitolách  krajských úradov sa na transfery podnikateľským subjektom rozpočtovalo 1 023,6 mil. Sk, z ktorých sa doteraz použilo iba 255,3 mil. Sk (25,0 %). Tieto prostriedky, určené pre podniky SAD na pokrytie úbytku tržieb, ktorý vzniká dopravcom v dôsledku poskytovania zľavneného cestovného  pre  vybrané  skupiny obyvateľstva a na zachovanie dopravnej obslužnosti územia boli k 1. júlu v rámci reformy verejnej správy delimitované zo štátneho rozpočtu do pôsobnosti vyšších územných celkov, ktoré ich v 2. polroku poskytujú už zo svojich rozpočtov..
      	c) Z ročného plánovaného objemu transferov finančným inštitúciám 758,2 mil. Sk  za použilo 437,1 mil. Sk (57,6 %). Je v nich zahrnutý transfer 1,0 mil. Sk pre Slovenskú konsolidačnú, a.s., ktorá bola poverená vykonávaním služieb súvisiacich s problematikou realizovaných štátnych záruk, úhrada majetkovej ujmy pre Slovenskú sporiteľňu,  a.s. a Slovenskú záručnú a rozvojovú banku, š.p.ú. 434,5 mil. Sk a úhrada majetkovej ujmy za zvýhodnené úvery poskytnuté na dofinancovanie družstevnej bytovej výstavby 1,6 mil. Sk.  
      	d) Bežné transfery obecným samosprávam sa rozpočtujú sumou 3 735,9 mil. Sk, z ktorých je 582,0 mil. Sk určených na výkon samosprávnych funkcií obcí, 1 044,4 mil. Sk na financovanie potrieb mestskej verejnej dopravy v mestách Bratislava, Banská Bystrica, Košice, Žilina a Prešov  a 79,5 mil. Sk na riešenie individuálnych potrieb obcí na zabezpečenie výkonu ich samosprávnych funkcií.
	Ich realizovaný objem k 30.9. dosiahol 4 291,1 mil. Sk. Prekročenie schváleného ročného rozpočtu je dôsledkom postupnej transformácie verejnej správy. Na základe rozpočtových opatrení sa z tejto výdavkovej položky čerpali ďalšie transfery pre vyššie územné celky, do pôsobnosti ktorých prešli zo štátneho rozpočtu v zmysle zákona rozpočtové, resp. príspevkové organizácie z oblasti školstva, sociálnych služieb, kultúry, zdravotníctva, autobusovej dopravy a iné. 
	Z celkových výdavkov realizovaných formou transferov obciam a vyšším územným celkom sa poskytlo (v mil. Sk):
     a) na výkon samosprávnych funkcií obcí						581,4
     b) na financovanie mestskej verejnej dopravy					783,3
     c) na riešenie individuálnych potrieb obcí v rámci zabezpečovania		  48,1
         výkonu ich samosprávnych funkcií
     d) na výkon matričných úradov delimitovaných do pôsobnosti obecných	  85,0
         samospráv 
     e) na činnosť základných škôl transformovaných do pôsobnosti obcí		 678,9
     f) na prevádzku zariadení sociálnych služieb v pôsobnosti obcí		  	   99,2
     g) na zabezpečenie prevádzky škôl, kultúrnych zariadení a zariadení 	          2 015,1
         sociálnych služieb a zdravotníckej starostlivosti v pôsobnosti
         vyšších územných celkov. 

3. Úroky a poplatky

Ročný rozpočet platených úrokov a ostatných platieb súvisiacich s úvermi 27 642,4 mil. Sk sa k 30.9. čerpal už vo výške 34 779,8 mil. Sk. Takéto značné prekročenie rozpočtovaného objemu súvisí s uplatňovaním § 11 zákona o štátnom rozpočte, podľa ktorého sa realizovali úroky súvisiace s reštrukturalizáciou bánk v sume 12 288,9 mil. Sk nezahrnuté do rozpočtu. 
Podstatnú časť debetných úrokov tvorili splátky úrokov, súvisiacich s financovaním vnútornej zadlženosti štátu (26 479,8 mil. Sk) a splátky úrokov, súvisiacich s financovaním zahraničného dlhu (8 300,0 mil. Sk). Na poplatky súvisiace s úverovými vzťahmi voči domácim a zahraničným veriteľom sa vynaložilo 61,1 mil. Sk. 

a) Debetné úroky z vnútornej zadlženosti štátu
V tejto skupine úrokov sú zahrnuté predovšetkým výdavky súvisiace s výplatou výnosov zo štátnych dlhopisov a štátnych rehabilitačných dlhopisov (23 526,3 mil. Sk), zo štátnych pokladničných poukážok emitovaných v roku 2001 a splatných v roku 2002 (2 180,2 mil. Sk), zo štátnych pokladničných poukážok emitovaných na krytie priebežného schodku štátneho rozpočtu (557,7 mil. Sk). Úhrada úrokov z úverov prevzatých od Štátneho fondu cestného hospodárstva sa vykonala v sume 215,6 mil. Sk.

b) Debetné úroky zo zahraničnej zadlženosti
	Úroky vyplývajúce zo záväzkov voči zahraničným veriteľom, realizované v sume 8 300,0 mil. Sk, pozostávali z platených úrokov zo štátnych dlhopisov emitovaných Ministerstvom financií na zahraničných trhoch (6 324,1 mil. Sk), z platieb úrokov z medzinárodných pôžičiek prijatých na podporu platobnej bilancie (394,1 mil. Sk) a úrokov súvisiacich s úverom na výstavbu Krivojrožského železorudného úpravárenského kombinátu v Dolinskej na Ukrajine (9,3 mil. Sk). Záväzky prevzaté od ČSOB a.s. v nekonvertibilných menách sa uhradili v sume 0,5 mil. Sk.
	Na základe „Dohody o úvere kupujúceho“ na financovanie rádiokomunikačnej siete štátnej správy SR uzavretej medzi Ministerstvom financií SR a Bangue Nationale de Paris, z kapitoly Štátny dlh boli poukázané úroky vo výške 111,5 mil. Sk.
Úroky zo zahraničných úverov prevzatých od Štátneho fondu cestného hospodárstva za deväť mesiacov tohto roku sa realizovali sumou 1 389,7 mil. Sk. Z kapitoly Štátny dlh boli taktiež uhradené úroky z pôžičky EFSAL v sume 70,7 mil. Sk. Ostatné výdavky súvisiace so zahraničnou zadlženosťou predstavovali 0,1 mil. Sk.    

B. Kapitálové výdavky

 	Na zabezpečenie investičných úloh sa v štátnom rozpočte určili výdavky v objeme   33 218,2 mil. Sk. Za sledované obdobie sa na tieto účely vynaložilo 17 343,8 mil. Sk, t.j. 52,2 %).  Pomerne nízke plnenie týchto výdavkov z hľadiska časových potrieb nadväzuje na presun potrieb i zdrojov zo sféry štátneho rozpočtu do rozpočtov samospráv v nadväznosti na postup realizácie reformy verejnej správy. 
Investičné zámery štátneho rozpočtu sa financovali  takto:

1) Kapitálové výdavky  rozpočtových organizácií

Financovaním kapitálových aktív v objeme 10 281,9 mil. Sk (48,8 % ročného rozpočtu) sa zabezpečovala bežná investičná činnosť rozpočtovej sféry, vrátane systémových investičných výdavkov rozpočtových kapitol.
Relatívne zaostávanie v plnení týchto výdavkov v rámci ročného rozpočtu súvisí – okrem dôsledkov reformy verejnej správy – tiež so skutočnosťou, že rozpočtové kapitoly sú podľa zákona o rozpočtových pravidlách povinné používať na financovanie týchto potrieb prednostne prostriedky uložené na účtoch dofinancovania programov. 

2) Kapitálové transfery

a) Kapitálové   transfery  príspevkovým  a iným neziskovým organizáciám rozpočtované sumou 4 783,0 mil. Sk sa čerpali vo výške 3 114,4 mil. Sk (65,1 %). Financovali sa nimi investičné potreby príspevkových organizácií a ostatných neziskových organizácií zo štátneho  rozpočtu. 
	b) Kapitálové   transfery   podnikateľským   subjektom   sa rozpočtovali v objeme      4 891,5 mil. Sk, z ktorých sa do 30.9. použilo 1 787,5 mil.  Sk (36,5  %  ročného zámeru) vo forme kapitálových transferov rezortu  Ministerstva pôdohospodárstva SR (1 483,0 mil. Sk), Ministerstva dopravy, pôšt a telekomunikácií SR (195,7 mil. Sk), Ministerstva hospodárstva SR (30,4 mil. Sk) a kapitoly VPS (78,4 mil. Sk).
c) Na kapitálové transfery obciam sa z rozpočtovaných 2 493,4 mil. Sk vynaložilo 2 160,1 mil. Sk, t.j. 86,6 %. Sú v nich zahrnuté transfery na financovanie  kapitálových potrieb mestskej verejnej dopravy  v  mestách  Bratislava,  Banská  Bystrica,  Žilina, Prešov, Košice (390,1 mil. Sk), na premostenie Dunaja - most Košická (632,8 mil. Sk), dokončenie objektov základných škôl (167,4 mil. Sk), ďalej na financovanie individuálnych investičných potrieb obcí (40,3 mil. Sk), investičných akcií miest a obcí krytých príjmami z prevádzkovania lotérií a iných podobných hier (97,8 mil. Sk) a investičných potrieb základných škôl a sociálnych zariadení, ktoré prešli do pôsobnosti obcí (253,4 mil. Sk). Na kapitálové potreby kultúrnych, školských a sociálnych zariadení, ktoré prešli do kompetencie VÚC sa vynaložilo 578,3 mil. Sk. 

C. Účasť na majetku a úvery

Na financovanie poskytovaných pôžičiek a úverov zo štátneho rozpočtu a účasti rozpočtovej sféry na majetku sa v štátnom rozpočte vyčlenili prostriedky v celkovom objeme 421,8 mil. Sk.  Skutočné plnenie 2 183,9  mil. Sk (517,8 %) naznačuje niekoľkonásobné prekročenie ročného rozpočtu.
V reálnom plnení sú však zahrnuté výdavky určené na osobitné záruky vlády v sume 2 077,4 mil. Sk, o ktoré sa v zmysle § 11 zákona o štátnom rozpočte mohol zvýšiť zákonom určený schodok štátneho rozpočtu. 

IV. Financovanie štátneho dlhu 

Súčasťou zákona o štátnom rozpočte na rok 2002 je bilancia zdrojov a potrieb splatného dlhu a schodku štátneho rozpočtu na rok 2002.
V roku 2002 sa krytie potrieb dlhovej služby zabezpečovalo vlastnými zdrojmi na účtoch štátnych finančných aktív vedených v Národnej banke Slovenska, príjmami zo splátok zahraničných úverov a pohľadávok, peňažnými prostriedkami z emisií štátnych dlhopisov, ako aj príjmami z privatizácie. V zdrojoch financovania sú zahrnuté aj nepoužité peňažné prostriedky na súhrnnom účte štátu z r.2001 vo výške  5 406,5 mil. Sk.
Prehľad financovania štátneho dlhu a priebežného schodku štátneho rozpočtu v roku 2002 znázorňuje tabuľka (v mil. Sk):       
                 
Položka	Stav súhrnného
účtu k 31.12.01	Zdroje	Potreby	Stav súhrnného
účtu k 30.09.02	
1.Emisie štátnych dlhopisov	60,00			3 290,40	
a) splátky istín  ŠRD, ŠD		43 271,90	40 041,50		
b). splátky istín záväzkov prevzatých od ŠFCH		480,40	480,40		
c) emisie ŠD na reštrukturalizáciu bánk
r.2002		9 364,30	9 364,30		
d) splátky istín z úveru Matra Com a 
medzinárodných pôžičiek		865,90	865,90		
2.Priebežný schodok r.2002 krytý:	0,00	0,00	32 191,60	-32 191,60	
a)príjmami z ŠPP bežného roka	0	74 470,20	50 428,0	24 042,20	
b)príjmami zo štátnych dlhopisov na
reštrukturalizáciu bánk	0,00	9 364,30	0,00	9 364,30	
c) úvermi na krytie schodku štátneho 
rozpočtu	0,00	3 813,70	0,00	3 813,70	
3.Schodok za rok 2001 (bilančný účet) krytý	-44 370,50	44 370,50		0	

a)príjmami zo ŠD určenými na reštrukturalizáciu bánk	8 048,20	0,00	8 048,20	0,00	
b)príjmami z ŠPP emitovaných v r. 2001	37 194,80	2 180,20	39 375,00	0	
4. Štátne finančné aktíva	2 637,80	56 823,50	55 257,90	4 203,40	
5.Príjmy zo splátok zahr. úverov a
 pôžičiek a ostatné príjmy	85,60	9 624,80	8 204,90	1 505,50	
6.Vklady na mimorozpočtových účtoch	1 750,60	820,7	1 571,50	999,80	
Spolu	5 406,50	255 450,40	245 829,20	15 027,70	

Ministerstvo financií získalo k 30.9. emisiami štátnych dlhopisov na domácom trhu   peňažné prostriedky v sume 53 982,5 mil. Sk (účtovná hodnota), zostatok zdrojov z  r.2001 predstavuje 60,0 mil. Sk. Tieto prostriedky sa použili na splátky časti istín štátnych dlhopisov z predchádzajúcich rokov v sume 40 020,0 mil. Sk (na splatenie zostávajúcej časti istín štátnych dlhopisov boli použité zdroje Fondu národného majetku SR 13 110,0 mil. Sk). Z emisií štátnych dlhopisov sa ďalej splatili:   
-	záväzky z medzinárodných pôžičiek SAL a ERL, prijatých v r. 1991 na podporu platobnej bilancie bývalej čs. federácie v celkovej sume 694,6  mil. Sk,
-	záväzky v zmysle „Dohody o úvere kupujúceho“ uzavretej medzi Ministerstvom financií SR a Bangue Nationale de Paris 171,3  mil. Sk,
-	istiny zo štátnych rehabilitačných dlhopisov oprávneným majiteľom 21,5 mil. Sk,
-	záväzky prevzaté od Štátneho fondu cestného hospodárstva 480,4  mil. Sk,
Na krytie zvýšeného schodku štátneho rozpočtu z titulu vynaložených výdavkov na účely reštrukturalizácie bánk podľa § 11 ods.5 zákona o štátnom rozpočte SR na rok 2002  boli použite peňažné prostriedky z emisií štátnych dlhopisov v sume 9 364,3  mil. Sk.
Ďalším významným zdrojom financovania štátneho dlhu boli prostriedky štátnych finančných aktív Slovenskej republiky 56 823,5 mil. Sk (zostatok z roku 2001 predstavuje 2 637,8 mil. Sk). Fond národného majetku v troch splátkach poukázal v III. štvrťroku t.r. na účet štátnych finančných aktív 46 500,0 mil. Sk v zmysle uznesenia vlády SR č. 446 (príjmy z privatizácie SPP, a.s.). Časť týchto príjmov 36 322,3 mil. Sk sa na základe uznesenia Národnej rady SR č.2350  sa použila na úhradu časti schodku štátneho rozpočtu za rok 2001. Suma 4 010,0 mil. Sk bola preúčtovaná na účet emisií a splátok štátnych dlhopisov a použila sa na splatenie istiny štátnych dlhopisov.
 Finančné prostriedky 9 100,0  mil. Sk, ktoré Fond národného majetku Slovenskej republiky poukázal na účet štátnych finančných aktív sa použili v zmysle uznesenia vlády č.679 z 19. júna 2002 na spätné odkúpenie štátnych dlhopisov vydaných na reštrukturalizáciu bánk (zníženie štátneho dlhu). 
Suma 1 222,7 mil. Sk predstavuje čerpanie troch tranží úveru EIB poskytnutého bývalému ŠFCH na financovanie projektu „Európske cesty III“. Tieto prostriedky spolu s prostriedkami z pôžičky EFSAL vo výške 2 591,0 mil. Sk (prijatými v roku 2001) boli určené v zmysle paragrafu 11 ods. 4 písmena c) a g) zákona o štátnom rozpočte SR na rok 2002 na financovanie výstavby diaľničných ciest a na reštrukturalizáciu bánk. Nadväzne na ustanovenia paragrafu 11 zákona o štátnom rozpočte na rok 2002 boli preúčtované na účet prostriedkov z prijatých zahraničných úverov, aby kryli zvýšený schodok štátneho rozpočtu v roku 2002.
Z prostriedkov štátnych finančných aktív  sa ďalej splatili:
-	záväzky z medzinárodných pôžičiek SAL a ERL, prijatých v r. 1991 na podporu platobnej bilancie v sume 665,9 mil. Sk,
-	záväzky prevzaté od Štátneho fondu cestného hospodárstva v sume 1 165,8  mil. Sk
-	záväzky v zmysle „Dohody o úvere kupujúceho“ uzavretej medzi Ministerstvom financií SR a Bangue Nationale de Paris v sume 180,2  mil. Sk.
Ostatné príjmy štátnych finančných aktív predstavovali sumu 0,8 mil. Sk.
Príjmy zo splátok zahraničných vládnych úverov a vládnych pohľadávok a ostatné príjmy ako ďalší zdroj financovania štátneho dlhu, predstavovali zostatok zdrojov z roku 2001 v objeme 85,6 mil. Sk, ku ktorým pribudli získané zdroje k 30.09.2002 vo výške 9 624,8 mil. Sk. Tieto prostriedky sa použili:
-	na úhradu záväzku voči Investičnej banke a.s. Praha za úver poskytnutý na financovanie integračnej akcie KŤUK Dolinská na Ukrajine vo výške 180,7 mil. Sk,
-	na úhradu záväzkov prevzatých od Štátneho fondu cestného hospodárstva v sume 1 345,4 mil. Sk,
-	na poskytnutie návratných finančných prostriedkov mestu Košice v sume 580,0 mil. Sk. 
Príjem z deblokácie vládnej pohľadávky SR v Rusku v sume 6 098,8 mil. Sk bol preúčtovaný do príjmov štátneho rozpočtu. 
Súčasťou súhrnného evidenčného účtu štátu boli aj rôzne mimorozpočtové príjmy vedené na bežných účtoch, príjmy z výnosu lotérií, stávkových hier a prechodné prostriedky na účte cudzích prostriedkov, ktorých stav k 30. septembru predstavoval 999,8 mil. Sk.
V priebehu I. štvrťroka vzhľadom na priaznivý stav peňažných prostriedkov na súhrnnom účte štátu vedeného v NBS nemuselo ministerstvo financií emitovať štátne pokladničné poukážky (ŠPP). V II. a III. štvrťroku na krytie priebežného schodku štátneho rozpočtu sa vydali ŠPP v účtovnej hodnote 73 912,4 mil. Sk. K 30.septembru vo väzbe na emisné podmienky ministerstvo financií splatilo časť ŠPP v menovitej hodnote 50 428,0 mil. Sk.
Štátne dlhopisy, ktoré kryli v zmysle zákona o štátnom rozpočte na rok 2001 zvýšený schodok z titulu reštrukturalizácie bánk, ako aj z titulu realizovanej záruky vlády poskytnutej za úver Konsolidačnej banke Bratislava, š.p.ú. v úhrnnej sume 8 048,2 mil. Sk boli prevedené na bilančný účet roku 2001.
Od začiatku roka sa získali na financovanie priebežného schodku štátneho rozpočtu ako aj na financovanie štátneho dlhu celkové zdroje v objeme 255 450,4 mil. Sk, ktoré kryli spolu s prostriedkami z r.2001 celkové potreby v objeme 245 829,2  mil. Sk.
Po zohľadnení zostatku voľných zdrojov financovania štátneho dlhu, ktoré prešli z r. 2001 vo výške 5 406,5 mil. Sk, prebytok zdrojov z financovania sa prejavil v zostatku súhrnného účtu štátu k 30.09.2002 vo výške 15 027,7 mil. Sk. Úroveň voľných peňažných prostriedkov na súhrnnom účte štátu zodpovedá očakávaným výdavkom štátneho rozpočtu a plánovaným pokladničným operáciám v IV štvrťroku t.r.

x       x       x

	Tendencie rozpočtového hospodárenia za deväť mesiacov tohto roka naznačujú, že v plnení rozpočtových zámerov existujú určité nezabezpečené potreby a riziká. S cieľom ich eliminovania a dodržania celoročne rozpočtovaného schodku štátneho rozpočtu pripravuje ministerstvo financií na rokovanie vlády SR osobitný materiál aj s návrhom príslušných opatrení. 

Tabuľková časť
Správy o plnení štátneho rozpočtu SR za I. až III. štvrťrok 2002